Vsebina

Uvod...… Uvod

Pregled glavnih operacij humanitarne pomoči, podprtih v letu 2016 Pregled glavnih operacij humanitarne pomoči, podprtih v letu 2016

Dodatne informacije in viri Dodatne informacije in viri

Uvod

V tem poročilu so predstavljene glavne dejavnosti in rezultati politike Unije leta 2016 na področju humanitarne pomoči, kot jo je izvajal Generalni direktorat Evropske komisije za evropsko civilno zaščito in evropske operacije humanitarne pomoči (GD ECHO). To poročilo je pripravljeno v skladu s členom 19 Uredbe Sveta (ES) št. 1257/96 z dne 20. junija 1996 o humanitarni pomoči, na podlagi katerega mora Komisija Evropskemu parlamentu in Svetu predložiti letno poročilo s povzetkom dejavnosti, ki so bile financirane v prejšnjem letu.

Pregled glavnih operacij humanitarne pomoči, podprtih v letu 2016

V letu 2016 se je povečalo število humanitarnih kriz, ki so postale vedno hujše in bolj zapletene. Oboroženih spopadov je bilo več kot 50, pri čemer se stanje v zvezi z najhujšimi obsežnimi krizami, kot so tiste v Siriji, Jemnu, Južnem Sudanu ali na območju Čadskega jezera, ni izboljšalo ali pa se je izboljšalo le malo. Ocenjeno je bilo, da v zadnjih letih zaradi naravnih nesreč, povezanih z zelo obsežnimi trendi, kot so podnebne spremembe, urbanizacija in demografski pritiski, letno potrebuje humanitarno pomoč 26 milijonov ljudi. V letu 2016 je skupno več kot 95 milijonov ljudi v 40 državah potrebovalo humanitarno pomoč, medtem ko je bilo skoraj 65 milijonov ljudi (polovica od tega otrok) prisilno razseljenih, kar je največ doslej.

V teh dramatičnih okoliščinah je proračun EU za humanitarno pomoč v letu 2016 znašal 1,8 milijarde EUR, kar je rekordni znesek.

Odziv na krizo v Siriji

V letu 2016 je bil precejšnji delež proračuna EU za humanitarno pomoč porabljen za podporo beguncem v državah, ki jih je kriza v Siriji najbolj neposredno prizadela, pa tudi ljudem v Siriji, ki potrebujejo humanitarno pomoč.

Tako je Komisija v skladu z zavezami, danimi na londonski konferenci februarja 2016, dodelila 454 milijonov EUR humanitarnim operacijam v Siriji in sosednjih državah.

Skoraj polovica humanitarne pomoči Komisije v Siriji je bila namenjena operacijam takojšnjega reševanja življenj in nujnim humanitarnim operacijam. Poleg tega je pomoč vključevala zagotavljanje varne pitne vode, sanitarne in higienske storitve, zagotavljanje hrane, zaščito otrok in najnujnejše potrebščine. V Jordaniji in Libanonu je financiranje humanitarne pomoči s sredstvi EU prispevalo k zagotavljanju denarne pomoči za najranljivejše begunce, sekundarnega zdravstvenega varstva za reševanje življenj, neformalnega izobraževanja, zatočišč, vode, higienskih in sanitarnih storitev. Prizadevanja se bila osredotočena tudi na odločno zagovorništvo na mednarodni ravni za neoviran humanitarni dostop, zaščito beguncev in spoštovanje mednarodnega humanitarnega prava.

EU je leta 2016 vzpostavila tudi instrument za pomoč beguncem v Turčiji, da bi pomagala pri odzivu na potrebe treh milijonov beguncev, ki jih gosti Turčija. Humanitarni del instrumenta za leti 2016 in 2017, katerega vrednost znaša 1,4 milijarde EUR, je osredotočen predvsem na podporo beguncem, ki niso v begunskih taboriščih (tj. veliko večino beguncev v Turčiji, ki so tudi najranljivejši). V ta namen je Komisija v sodelovanju s Svetovnim programom za hrano in turškim Rdečim polmesecem začela doslej največji humanitarni projekt EU, tj. mrežo socialne varnosti v sili, katere namen je milijonu najranljivejših beguncev prek debetnih kartic zagotoviti mesečne prenose gotovine.

Odziv na humanitarne potrebe v Afriki